**TÁJÉKOZTATÓ**

**a birtokvédelmi eljárásról**

A birtokvédelmi eljárás a Polgári Törvénykönyvről szóló 2013. évi V. törvény (a továbbiakban: Ptk.) 5:1.- 5:12. §-ai, valamint a jegyző hatáskörébe tartozó birtokvédelmi eljárásról szóló 17/2015. (II.16.) Korm.rendeletben foglaltak alapján folyik. A birtokvédelmi eljárásban hozott döntés végrehajtásával kapcsolatos eljárásban, valamint az adatkezelésre vonatkozó kérdésekben a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) vonatkozó szakaszait kell alkalmazni.

A birtokost birtokvédelem illeti meg, ha birtokától jogalap nélkül megfosztják vagy birtoklásában jogalap nélkül háborítják (a továbbiakban: tilos önhatalom).

A jegyző hatásköre az egy éven belül történt birtoksértés vagy egy évnél rövidebb ideje tartó zavaró állapot esetén kizárólag a birtoklás tényén alapuló birtokvédelemre terjed ki. A jegyző az eljárás során eltekint a birtokláshoz való jog vizsgálatától és a tényleges birtokállapot, a valóságos helyzet alapján dönt.

A birtokvédelmi kérelmet annál a jegyzőnél lehet előterjeszteni, amelynek illetékességi területén a birtoksértő magatartás megvalósul. A birtokvédelmi kérelmet, valamint annak mellékleteit eggyel több példányban kell benyújtani, mint amennyi féllel szemben a birtokvédelmet kérik.

A kérelemnek tartalmazni kell:

a) a birtokvédelmet kérő nevét, lakcímét (székhelyét), aláírását,

b) a képviselő nevét, lakcímét (székhelyét), aláírását,

c) az ellenérdekű fél (felek) nevét, lakcímét (székhelyét), aláírását

d) az eljárás alapjául szolgáló tényállás (cselekmény) ismertetését,

e) a jegyző illetékességét megalapozó adatokat, (elkövetés helyére való utalást)

f) a jegyző döntésére irányuló kifejezett kérelmet,

g) a birtoksértés időpontjára történő utalást.

A birtokvita eldöntéséhez szükséges tényállás megállapítása során a jegyző a felek által előterjesztett, valamint a bizonyítási eljárás során megismert bizonyítékokat szabadon mérlegeli.

A jegyző birtoklás kérdésében hozott határozata ellen a Ket. szerinti jogorvoslati és döntés-felülvizsgálati eljárásnak nincs helye. Az a fél, aki a jegyző határozatát sérelmesnek tartja, a bíróságtól kérheti a határozat megváltoztatását.

Amennyiben a kötelezett nem tesz eleget a határozatban foglaltaknak, a jogosult kérelmére a jegyző végrehajtást rendel el. A jegyző birtoklás kérdésében hozott határozatát három napon belül végre kell hajtani akkor is, ha a kötelezett a bírósághoz fordul.

Ha a bíróság a birtokvédelmi eljárás után indított birtokvédelmi perben a keresetet elutasítja, a határozat végrehajtásáról – a hasznok, károk és költségek kivételével – a jegyző gondoskodik.

A birtokvédelem iránti kérelem benyújtható postai úton (2254 Szentmártonkáta, Rákóczi út 52/c.), és személyesen Szentmártonkátai Polgármesteri Hivatal 4. számú irodahelyiségében ügyfélfogadási időben.

A kérelem az illetékekről szóló 1990. évi XCIII. törvény 29. § (1) bekezdése szerint illetékköteles, melynek mértéke 3.000,- Ft. Az illeték meg nem fizetése esetén a jegyző a kérelmet elutasítja.